Kunsmuseum bied pretdag vir oud en jonk | Netwerk24
Kunsmuseum bied pretdag vir oud en jonk
Deur Maricelle Botha 13 September 2018 06:01
Die Oliewenhuis-kunsmuseum vier Suid-Afrika se ryk kultuur en erfenis deur 'n pretdag, Pitsa di a bela.
Dit vind Saterdag (15/09) van 08:00 tot 15:00 in die mu­seumtuin plaas en is vir oud en jonk geskik.
Die Standard Bank Trail Run-reeks gebruik in samewerking met Volksblad, die kunsmuseum se staproetes vir 'n veldwedloop.
Belangstellendes kan hulle vir die wedlope (5 km en 10 km) wat om 07:00 begin, inskryf. Later word drie wedlope aangebied: 'n Kinderwedloop van­ 1 km om 08:45, 'n 5km-wedloop vir skoliere, 'n kort wedloop (sowat 5 km) en 'n langer wedloop (sowat 9 km) om 09:00.
Ander aktiwiteite sluit Afrika-mallemeuleritte, opvoedkundige aktiwiteite en 'n poppespel in.
Die handwerk-en-erfenismark open om 08:00. Die stalletjies bied onder meer plaaslik vervaardigde houtbeelde, handgemaakte babaklere, Afrika-geïnspireerde speelgoed, handgemaakte leergoedere, skoene, shwe-shwe-handsakke, roosbottel- (rosehip) en rooibostee-produkte, boeke, sonkrag-produkte, vetplante, Afrika-tromme en juweliersware geweef van perdehaar.
Die Basotho-kultuurdorp vertoon tradisionele Basotho-handwerk. Die !Khwe-gemeenskap van Platfontein sal aspekte van hul kultuur met besoekers deel.
Dansoptredes word aangebied en kinders sal die geleentheid kry om op die Cheetah-trein te ry.
'n Fees van plaaslike kos en drankies is op die spyskaart.
Toegang is gratis. Besoekers mag 'n piekniekkombers bring. Kontak die Oliewenhuis-kunsmuseum by 051-011-0525 (uitbreiding 200) of by oliewen@nasmus.co.za.­) Atlete kan by www.trailrunseries.co.za vir die wedlope inskryf. Deelnemers aan die 07:00-wedlope moet hulle aanlyn inskryf. Inskrywings vir die ander wedlope kan Saterdag gedoen word.